শ্রেষ্ঠত্বের মাপকাঠিতে এখনও লিটল মাস্টার সচিন তেন্ডুলকরের থেকে বহুগুণ পিছিয়ে তিনি। বরং কোনও তুলনাতেই আসেন না সচিনের থেকে। তবে সেরাদের তালিকায় ক্রমশই জাঁকিয়ে বসছেন বিরাট কোহলি। পরিসংখ্যানের বিচারে শুক্রবার কোহলি পেরিয়ে গেলেন সচিনকে। শুক্রবার দ্বিতীয় ইনিংসে ব্যাট করতে নেমে এখনও ৭৬ রানে অপরাজিত তিনি। প্রথম ইনিংসে রান পাননি। সেই আক্ষেপ সুদে আসলে মিটিয়ে নেওয়ার ইঙ্গিত তাঁর ব্যাটে। সেই সঙ্গে বিরল নজিরও গড়ে ফেললেন তিনি।
বিদেশের মাটিতে অধিনায়ক হিসেবে দ্রুততম একহাজার রানের মালিক হয়ে গেলেন তিনি। এর আগে এই রেকর্ড ছিল সচিন তেন্ডুলকরের। তিনি ১৯টি ইনিংসে এই মাইলফলকে পৌঁছেছিলেন। তবে সচিনের থেকে দুটো ইনিংস কম খেলেই বাজিমাত কোহলির। টি-২০ বিশ্বকাপের পর থেকে মোটেই ব্যাট হাতে স্বাভাবিক ছন্দে নেই। অস্ট্রেলিয়ার বিরুদ্ধে ঘরের মাটিতে সিরিজ, তারপর চ্যাম্পিয়ন্স ট্রফি এবং ওয়েস্ট ইন্ডিজ সফর! কোহলির ব্যাট কথা বলেনি। তবে শ্রীলঙ্কা সফর থেকেই ফর্মে ফিরতে চাইছেন তিনি।
যাই হোক, কোহলির ব্যাট ছন্দে ফেরার দিনে যথেষ্ট মজবুত পরিস্থিতিতে ভারত। জয়ের দোড়গোড়ায় কোহলি অ্যান্ড কোং। প্রথম ইনিংসে ভারতের ৬০০ রানের জবাবে মাত্র ২৯১ রানে শেষ হয়ে গিয়েছিল শ্রীলঙ্কা। জবাবে ব্যাট করতে নেমে ভারত দিনের শেষে ১৮৯/৩। প্রথম ইনিংসে যে দু’জন রান পেয়েছিলেন সেই ধবন ও পূজারা তাড়াতাড়ি ফিরে গেলেও ৮১ করে যান মুকুন্দ। তৃতীয় সেশনের শেষ লগ্নে আউট হয়ে যান মুকুন্দ। কোহলি অপরাজিত রয়েছেন ৭৬ রানে। ভারত এখনই এগিয়ে ৪৯৮ রানে। শনিবার ভারত কখন ইনিংস ডিক্লেয়ার করে, সেটাই আপাতত দেখার।